যশোরের বেনাপোলে ৩পিছ স্বর্ণের বারসহ মেহেদী হাসান (১৯) নামে এক পাসপোর্ট যাত্রীকে আটক করেছেন কাস্টমস। রবিবার সকাল ৮ টার সময় বেনাপোল চেকপোস্ট কাস্টমসে পাসপোর্টের কার্যাদি সম্পন্নের এক পর্যায়ে তাকে আটক করা হয়। আটক মেহেদী ঢাকার ডেমরা থানার তুষারধারা এলাকার মাতুয়াইল মুসলিমনগর গ্রামের নেকমত আলীর ছেলে। এ বিষয়ে বেনাপোল কাস্টমস হাউসের যুগ্ম কমিশনার শহিদুল ইসলাম বলেন, রবিবার সকাল ৮ টার দিকে চেকপোস্ট কাস্টমস অভ্যন্তরে আটক মেহেদীর গতিবিধির উপর সন্দেহ হলে ডেপুটি কমিশনার জাকির হোসেন ও সহকারি কমিশনার উত্তম চাকমা সঙ্গীয় কাস্টমস সদস্যদের নিয়ে তাকে আটক পূর্বক জিজ্ঞাসাবাদ করেন। পরে আটককৃতের স্বীকারোক্তি মোতাবেক তার পায়ুপথ থেকে ৩ পিছ স্বর্ণের বার উদ্ধার করা হয়। যার ওজন ৩শ” গ্রাম এবং মূল্য প্রায় ১৫ লক্ষ টাকা। আটককৃত আসামীকে বেনাপোল পোর্ট থানায় সোপর্দ করা হবে বলে জানান তিনি।